El conseller de Territori i Sostenibilitat, Damià Calvet, i el ministre de Transports, Mobilitat i Agenda Urbana, José Luis Ábalos, han signat aquest dimecres un protocol per impulsar l'execució dels nous accessos viaris i ferroviaris al Port de Barcelona, juntament amb la presidenta del Port de Barcelona, Mercè Conesa, el president de Ferrocarrils de la Generalitat de Catalunya (FGC), Ricard Font, el president de Ports de l'Estat, Francisco Toledo, i la presidenta de l'ADIF, Isabel Pardo.
El protocol estableix les solucions per als accessos sud, ferroviari i viari per a millorar la connectivitat del port de Barcelona.
Així mateix, dona impuls a la planificació del nus logístic de l'àrea de Barcelona, mitjançant la redacció dels estudis i projectes corresponents.
L'Estat elaborarà diversos estudis i un projecte bàsic dels nous accessos sud, viari i ferroviari, a partir dels quals es formalitzaran els convenis necessaris pel que fa titularitat, finançament, tràmits, redacció de projectes constructius, execució d'obres i posterior administració o gestió de les infraestructures ferroviàries resultants.
El conseller s'ha adreçat al ministre per recordar-li que " aquest no és el primer acord per als accessos viaris i ferroviaris al Port; exigim que sigui el definitiu ", i que " a Catalunya fa massa temps que convivim amb la manca d'inversions provocada pel dèficit fiscal, pel decalatge entre el que es pressuposta i es liquida per part de l'Estat o pels incompliments de la Disposició Addicional Tercera ". "
Hi convivim", ha explicat, "i malgrat aquestes dificultats, l'enorme força emprenedora del nostre teixit empresarial ens impulsa ".
Calvet ha volgut emfasitzar la importància estratègica d'aquestes infraestructures, ja que " estem parlant del Corredor Mediterrani, que no és un capritx, sinó una exigència bàsica de competitivitat de l'economia catalana, i de tot el llevant de la península Ibèrica, el pes crític del qual no s'ha entès o no s'ha volgut entendre durant molts i molts anys ".
" Tot i que avui es fa un pas més, que aplaudim i ens n'alegrem, no caurem en el cofoisme, cal fer encara molts més passos i fer-los molt més ràpid ", ha sentenciat el conseller, mentre defensava la necessitat de tenir un port robust, competitiu i " amb possibilitats i ganes de plantar cara als ports del nord d'Europa ", amb un increment de la quota modal ferroviària que " permetrà un transvasament de la carretera al tren, amb el que podrem estalviar un 65% de les emissions de CO 2 ", afrontant l'actual emergència climàtica.
Finalment, el titular de Territori i Sostenibilitat ha parlat de reprendre " l'agenda consensuada " i ha reclamat al ministre que Catalunya participi en la distribució dels fons de reconstrucció europeus, i ha exposat que " demostrarem una vegada més que més enllà de les diferències polítiques, que en tenim i que també cal abordar, sabem posar l'interès col·lectiu al centre, en un moment d'urgència per la COVID-19, i sabem crear condicions per a l'acord i la col·laboració institucional ".
El protocol signat avui inclou actuacions en els accessos sud al Port i en el nus logístic de l'àrea de Barcelona:
Accessos segons l'estudi informatiu de què parteix el protocol.
Nus logístic de l'àrea de Barcelona
El nou protocol proposa l'elaboració dels estudis necessaris per a la planificació i gestió col·legiada de les terminals ferroviàries del nus logístic de l'àrea de Barcelona, tot analitzant l'opció tècnica, econòmica i jurídica més òptima.
El document planteja que aquest nus estigui conformat per les terminals intermodals i logístiques del Vallès (la Llagosta) i del Prat (Can Tunis i ZAL-Prat), i la terminal dedicada a serveis d'autopista ferroviària, així com per altres terminals ferroviàries d'interès general, existents o previstes, intermodals o amb serveis d'autopista ferroviària, a l'àrea metropolitana de Barcelona i del Vallès.
El protocol proposa que el conveni de planificació de noves terminals intermodals i serveis d'autopista ferroviària inclogui la definició infraestructural i el model de participació i gestió de l'Adif, l'APB i l'AGC.
El Departament de Territori i Sostenibilitat i el Port de Barcelona estan treballant en la definició als terrenys de l'antiga llera del riu Llobregat d'una terminal d'autopista ferroviària, que constitueix un servei de transport combinat ferrocarril-carretera, en què a l'itinerari ferroviari els camions viatgen sense conductor.
El Departament, mitjançant l'empresa pública CIMALSA, té subscrit un acord de col·laboració amb l'empresa VIIA per a la construcció i l'explotació d'aquesta terminal, amb un pressupost estimat de 36 MEUR.